Kristian Pihl Lorentzen (V), 2008-01-31:
Indledningsvis vil jeg gerne sige tak til SF for at have rejst denne forespørgsel om jernbanedriften i Danmark.
Forespørgslen synes jeg falder naturligt i fortsættelse af Infrastrukturkommissionens anbefalinger, og det giver jo os så anledning til, at vi sætter yderligere fokus på vores trafikale udfordringer.
En af grundpillerne i Venstres trafikpolitik er borgernes frie valg af transportform.
Vi ønsker, at samfundet giver den enkelte mulighed for at træffe valg af transport ud fra familiens situation, bopæl og arbejde.
Men det kræver selvfølgelig, at der findes attraktive alternativer at vælge imellem.
I store dele af Danmark er befolkningen fuldstændig afhængige af deres bil, fordi det i de tyndere befolkede egne overhovedet ikke er økonomisk eller miljømæssigt forsvarligt at sikre fuld dækning af transportbehovet med kollektiv trafik.
Men i andre dele af landet, specielt i pendleroplande ved større byer, er det vigtigt at investere målrettet i den kollektive trafik som et attraktivt alternativ til bilen.
Det giver mindre trængsel på vejene, det giver bedre økonomi i driften af den kollektive trafik, og det giver bedre miljø, herunder mindre CO2-udledning.
Togtrafikken er naturligvis helt central i den kollektive trafik.
Venstre mener, at jernbanen har sin store styrke, dels på de fjerne strækninger mellem landsdelene og storbyerne, dels i forbindelse med regionale pendleroplande til storbyerne, eksempelvis på Sjælland, hvor det har udviklet sig til én stor pendlerregion.
I øvrigt noterer Venstre sig med glæde, at der i perioden fra 2001 til 2007 har været en betydelig fremgang i antallet af passagerer på banen, dette til trods for de problemer, der har været med nedslidte skinner og forsinkede tog.
Der er altså et godt grundlag at bygge videre på.
Men hvad skal der til for at gøre jernbanen til et endnu mere attraktivt valg for den enkelte borger?
Først og fremmest skal vi sikre tog til tiden.
Passagererne skal kunne regne med, at toget er pålideligt, så man ikke kommer for sent på arbejde hver anden dag.
Derfor glæder Venstre sig over, at der med trafikaftalen for 2006 mellem Venstre og De Konservative, Dansk Folkeparti og Det Radikale Venstre blev afsat en ekstraordinær stor pose penge til genopretning af det danske skinnenet frem til 2014.
Dermed blev der taget hånd om mange års forsømmelser og nedslidning.
Desuden er der truffet principbeslutning om en fuldstændig udskiftning af de efterhånden forældede signaler på jernbanen.
For det andet ser Venstre frem til, at de længe ventede IC4-tog kommer i operativ drift.
Jeg er ikke i tvivl om, at nyt og moderne rullende materiel bidrager til at gøre jernbanen til et attraktivt valg.
For det tredje skal vi investere i at fremme samspillet mellem transportformerne.
Det skal være nemt at parkere sin bil, sin knallert eller sin cykel ved alle jernbanestationer.
For det fjerde ønsker Venstre, at der sigtes mod højere hastigheder på jernbanerne og hermed kortere rejsetid.
Vores pejlemærker er 200 km/t. for fjerntog og 140 km/t. for regionale tog
For det femte ønsker Venstre at fremme transporten af gods på bane gennem en modernisering og udbygning af kombiterminalerne i Høje Taastrup og Taulov.
Gods på bane har sin store styrke på de lange strækninger.
Derfor vil vi også arbejde for, at man på EU-niveau fjerner barrierer for godstogskørsel i Europa.
Sidst, men ikke mindst skal der investeres målrettet i mere jernbanekapacitet på udvalgte steder i Danmark.
Mest påtrængende er det at få mere sporkapacitet mellem Ringsted og København, der er den mest befærdede strækning i landet.
Vi ser frem til, at dette projekt kan skydes i gang, når der ligger et beslutningsgrundlag i 2009.
Desuden vil jeg nævne opgradering og udbygning af Sydbanen fra Ringsted over Næstved til Rødby, et vigtigt projekt, der for alvor kommer på dagsordenen i forbindelse med Femernprojektet.
Venstre er også opmærksom på behovet for udbygning af Nordvestbanen samt den sønderjyske jernbane med dobbeltspor.
Dertil kommer en målrettet udbygning af S-togs-nettet, hvor der mangler kapacitet og mere fart på togene.
Endelig vil jeg nævne letbanen ved Århus som et visionært projekt, der kan fremme den kollektive trafik, og som kan blive et eksempel til efterfølgelse for andre storbyer.
Venstre hilser det meget velkommen, at regeringen i 2008 vil fremlægge to planer, for det første en samlet investeringsplan, der skal sikre fremdriften i trafikken og sammenhængen i Danmark, og her opfordrer vi regeringen til at prioritere forbedringer i den kollektive trafik, så toget bliver et mere attraktivt valg for borgerne.
Her vil fremme af den kollektive trafik givetvis også få en fremtrædende placering.
Afslutningsvis vil jeg slå fast, at vi i de senere år har fået mange analyser og strategier og rapporter på bordet om trafik og infrastruktur.
Venstre mener, at nu er tiden inde til, at vi skrider til handling og ikke baserer os på yderligere analyser og strategier, men nu skal vi have realiseret nogle af de gode forslag, der allerede ligger på bordet.
Hvor der er vilje, er der vej og bane.
Forslag til vedtagelse »Jernbanen skal rustes til at spille en meget større rolle i transportsystemet, hvis det skal lykkes at imødekomme problemerne med trængsel, CO2-udledning og miljøbelastning inden for transportområdet. Med trafikaftalen fra 2006 mellem regeringen, Dansk Folkeparti og Det Radikale Venstre, hvor der blev afsat yderligere 4,7 mia. kr. til baneområdet, er grundlaget for genopretningen af jernbanen lagt fast, og der er truffet principbeslutning om fuld udskiftning af signalsystemet.
Folketinget opfordrer i forlængelse heraf til, at regeringen i den kommende investeringsplan prioriterer yderligere forbedringer af jernbanetrafikken til gavn for både dem, der rejser langt,